Der er ingen andre regioner, der kan måle sig med Nordjylland, når det gælder travsport. Det blev lørdag aften slået fast, da sporten blev fejret ved Trav- og Galopsportens Galla 2019. Her skulle der uddeles 13 travsportspriser, og otte af priserne endte i nordjyske hænder. Især den garvede travtræner Gordon Dahl havde en god aften. Gordon Dahl, der har været engageret i travsporten i over 30 år, vandt prisen som Årets Travtræner, mens hesten Dumbo blev kåret til Årets 4-åring og stortalentet Fossa blev kåret til årets 2-åring. - Det er jeg meget stolt over. Vi har haft en sæson, hvor tingene er gået op i en højere enhed, og hvor vi har været dygtige og heldige, siger Gordon Dahl. Selvom det har været en god sæson, håber Aalborg-træneren på en endnu bedre sæson i 2020. - Jeg ved godt, at det er meget vanskeligt og måske utopi, men det er målet, og så tager vi den derfra, siger han. Prisvindere hyldes i Aalborg Hjallerup-hesten Slide So Easy blev også hyldet ved lørdagens galla i Tivoli Friheden i Aarhus. Den blev både kåret som Årets Hest og Årets Ældre Hest. Slide So Easy har præsteret på topniveau, og i oktober kulminerede det med en sølvmedalje ved VM i USA og en pengepræmie på 1,6 millioner kroner. Lindhardt Jensen fra Mariager vandt for andet år i træk prisen som Årets Travamatørtræner, menst Marita Berg blev Årets Travkomet og Marianne Mechlenburg blev Årets Montérytter. De nordjyske prisvindere hyldes, når der er løbsdag på Racing Arena Aalborg fredag 31. januar.

Referat:
Otte af 13 travsportspriser gik til Nordjylland ved Trav- og Galopsportens Galla i Tivoli Friheden i Aarhus.